চেন্টাল-সং বেম্ব্রি

**চেন্টাল-সং বেম্ব্রি** (জন্ম ৫ নভেম্বর, ১৯৯৬) একজন আমেরিকান লেখিকা, চিত্রকর এবং সাক্ষরতার ওপর প্রেরণামূলক বক্তৃতা প্রদানকারী। তিনি নিম্ন-মাধ্যমিক স্কুল পড়ুয়াদের জন্য উপন্যাসের একটি সিরিজ লিখেছিলেন, যেটির নাম *দ্য হানি বাঞ্চ কিডস*। নিউ জার্সির বাসিন্দা বেম্ব্রি তার প্রথম বইটি লিখেছিলেন ১৩ বছর বয়সে, তার শৈশবে তৈরি করা কাল্পনিক চরিত্রগুলির ওপর ভিত্তি করে তিনি এটি লিখেছিলেন।

## ''দ্য হানি বাঞ্চ কিডস''
বেম্ব্রির জন্ম ১৯৯৬ সালের ৫ই নভেম্বর নিউ জার্সির নিউয়ার্কে। ছোটবেলায় তিনি একজন আগ্রহী পাঠক ছিলেন এবং লেখালেখি ও কার্টুন আঁকার প্রতি তার আগ্রহ ছিল। ১০ বছর বয়সে তিনি তিনটি কাল্পনিক চরিত্র তৈরি করেছিলেন: ডেসিরি "ডিজি" উইলিয়ামস, চান্সি "চিক্স" উইলিস এবং স্টুয়ার্ট গ্লোভার। প্রাথমিকভাবে বেম্ব্রি *মাই লাইফ ইজ আ টোটাল মেজ আপ* নামক একটি কমিক স্ট্রিপের জন্য তার চরিত্রগুলি এঁকেছিলেন। তার ১১ বছর বয়স হওয়ার পর তার মা তাকে একজন উদ্যোক্তা হওয়ার জন্য অনুপ্রাণিত করেন। তিনি টি-শার্টের একটি ব্যবসা শুরু করেন এবং ফাঁকা টি-শার্টে তার সৃষ্ট তিনটি চরিত্রকে আঁকতে থাকেন। সেই বছরের শেষের দিকে, তার মা তাকে মিডলসেক্স কাউন্টি কলেজের একটি লেখার শিবিরে পাঠান, যে শিবিরের নাম ছিল "হাউ টু পাবলিশ ইওর ওন বুক"। ষষ্ঠ শ্রেণীর পড়ুয়া হিসেবে জীবন কিরকম হয় সেই বিষয়ে ডিজি, চিক্স এবং স্টুয়ার্টকে নিয়ে বেম্ব্রি একটি গল্প লিখেছিলেন। তিনি এই গল্পটির নাম দিয়েছিলেন *দ্য হানি বাঞ্চ কিডস*, পরে লেখার শিবিরের শেষে গল্পটি একটি শক্ত বাঁধাই করা বই হিসেবে প্রকাশিত হয়েছিল। ২০১০ সালে, ১৩ বছর বয়সে, বেম্ব্রি স্ব-প্রকাশিত *দ্য হানি বাঞ্চ কিডস* সিরিজের প্রথম বইটি প্রকাশ করেন। বইগুলিতে ১১ বছর বয়সী কিছু শিশুকে দেখানো হয়েছে। স্কুলের প্রথম দিনেই বাস মিস করার পর বৃষ্টিতে হাঁটতে হাঁটতে তারা একে অপরের সাথে পরিচিত হয়। একসাথে, তারা উৎপীড়নকারীর এবং অন্যান্য সামাজিক বাধার মোকাবিলা করতে শেখে। এই সিরিজের গল্পগুলির মাধ্যমে শিশুদের দয়া, ধৈর্য এবং শ্রদ্ধা শেখানোর চেষ্টা করা হয়েছে।

## সাক্ষরতার প্রচার
বয়ঃসন্ধির একজন লেখক হিসেবে বেম্ব্রি একটি সাক্ষরতা অভিযান শুরু করেছিলেন এবং স্কুল, লাইব্রেরি, গির্জা ও বই ক্লাবে ভ্রমণ করেছিলেন যাতে তরুণদের সাথে সাক্ষরতার গুরুত্ব, লক্ষ্য নির্ধারণ এবং শিক্ষাগত সাফল্যের ওপর অধ্যয়নের প্রভাব সম্পর্কে কথা বলা যায়।

## পুরস্কার এবং স্বীকৃতি
১৪ বছর বয়সে, বেম্ব্রি *ব্ল্যাক এন্টারপ্রাইজ* যুব উদ্যোক্তা সম্মেলনে যোগ দেন এবং দুবার "সপ্তাহের উদ্যোক্তা" হিসেবে মনোনীত হন। *ব্ল্যাক এন্টারপ্রাইজ* "আপনার সন্তানদের জন্য পথ প্রশস্তকারী ৫ জন তরুণ অশ্বেতকায় মোগল" () প্রবন্ধে বেম্ব্রির নামও উল্লেখ করে। এছাড়াও, *ব্ল্যাক এন্টারপ্রাইজ* "২১ বছরের কম বয়সী এবং বিজয়ী: ২০১৩ সালে নজর রাখার মতো ৮ জন তরুণ উদ্যোক্তা" () শীর্ষক একটি প্রবন্ধে বেম্ব্রির নাম উল্লেখ করে। এবোনি পত্রিকায় বেমব্রিকে উল্লেখ করা হয়েছিল এবং *ব্ল্যাক চাইল্ড জার্নালের* আফ্রিকান আমেরিকান যুব সাফল্যের একটি সংগ্রহে বেম্ব্রির নাম অন্তর্ভুক্ত করা হয়েছিল।

পরবর্তীতে হ্যাম্পটন বিশ্ববিদ্যালয়ে পড়াশোনা করার সময় বেম্ব্রি ২০১৫ সালের বিইটি অনার্স পুরস্কার প্রদান অনুষ্ঠানে একজন তরুণ লেখক হিসেবে তার কৃতিত্ব এবং সমাজসেবার জন্য স্বীকৃতি পান। ২০১৫ সালের ব্ল্যাক গার্লস রক! পুরস্কার প্রদান অনুষ্ঠানে তাকে একজন এম.এ.ডি (মেকিং এ ডিফারেন্স বা একটি পার্থক্য তৈরি করে) গার্ল হিসেবে দেখানো হয়েছিল, যেখানে তিনি মিশেল ওবামার সাথে এক মঞ্চে দাঁড়িয়েছিলেন।

সমসাময়িক তরুণ কৃষ্ণাঙ্গ নারীদের রাজনৈতিক ক্ষমতায়নে সম্পৃক্ততা নিয়ে একটি গবেষণাপত্রে বেম্ব্রির কর্মজীবন তুলে ধরা হয়েছিল। বাস্কেটবল তারকা লেব্রন জেমস ২০১৮ সালে তার ইনস্টাগ্রাম পোস্টে কিছু তরুণ সামাজিক প্রভাবশালীদের নিয়ে একটি সিরিজ তৈরি করেছিলেন। সেখানে তিনি বেম্ব্রির লেখা অন্তর্ভুক্ত করেছিলেন।

## সাংবাদিকতা এবং যোগাযোগ
কলেজ জীবনে, বেম্ব্রি সনি মিউজিক এন্টারটেইনমেন্ট এবং ডব্লিউএমএআর-টিভি তে গ্রীষ্মকালীন ইন্টার্নশিপ সম্পন্ন করেন। ২০১৮ সালের মে মাসে কলেজ থেকে স্নাতক হওয়ার পর, তিনি *আমেরিকান ব্যাংকারের* জন্য ডাও জোন্স অ্যাণ্ড কোম্পানির বিজনেস রিপোর্টিং ইন্টার্ন হিসেবে নিযুক্ত হন। তিনি *[[বিজনেস ইনসাইডার|বিজনেস ইনসাইডারের]]* জন্য লিখেছেন এবং ডেভিড মুইরের সাথে *এবিসি ওয়ার্ল্ড নিউজ টুনাইটের* ইন্টার্ন হিসেবে কাজ করেছেন। পরবর্তীতে তিনি এসএইচআই ইন্টারন্যাশনাল কর্পোরেশনে কাজ করেন, একই সাথে শিশুদের জন্য বই লেখাও চালিয়ে যান।

## গ্রন্থপঞ্জি

### কল্পকাহিনী

* *দ্য হানি বাঞ্চ কিডস* (২০১০)
* *দ্য হানি বাঞ্চ কিডস: স্কুল'স ইন সেশন*, বই ১ (২০১১)
* *দ্য হানি বাঞ্চ কিডস: স্কুল'স ইন সেশন*, বই ২ (২০১২)
* *ডেসিরি ডেভেনপোর্ট: ওয়েলকাম টু ট্রিলেস পার্কে* (২০২০)

### প্রতিবেদন

* "ট্যাটু, সেলফোনস অ্যাণ্ড ভলেন্টিয়ারিজম: দ্য ওয়ে টু মিলেনিয়ালস' হার্টস," *আমেরিকান ব্যাংকার* (৩০ আগস্ট, ২০১৮)
* "ফোকাস ফিন্যান্সিয়াল ইন্টারভালস $28 মিলিয়ন ইন ফিনটেক স্টার্টআপ, অ্যাহেড অফ প্রসপেকটিভ আইপিও" *ফিন্যান্সিয়াল প্ল্যানিং* (২২ জুন, ২০১৮)
* "হোয়াট ইট ওয়জ লাইক টু প্লে ফোর্টনাইট ফর দ্য ফার্স্ট টাইম," *বিজনেস ইনসাইডার* (২৭ মে, ২০১৮)

## তথ্যসূত্র

## বহিঃসংযোগ

* বেট এম.এ.ডি গার্লস ভিডিও
* টুইটারে বেম্ব্রি

বিষয়শ্রেণী:২১শ শতাব্দীর মার্কিন নারী
বিষয়শ্রেণী:১৯৯৬-এ জন্ম
বিষয়শ্রেণী:মার্কিন নারী সাংবাদিক
বিষয়শ্রেণী:মার্কিন শিশুসাহিত্যিক
বিষয়শ্রেণী:জীবিত ব্যক্তি
বিষয়শ্রেণী:সাহিত্যে শিশু চরিত্র
বিষয়শ্রেণী:শিশুদের বইয়ের সিরিজ